Helgubók AM 622 4 to — kvæðasafn á mörkum kaþólsku og lútersku Helgubók AM 622 4 to — kvæðasafn á mörkum kaþólsku og lútersku Bókin sem hefur safnmarkið 622 4 to í safni Árna Magnússonar er eitt fárra skinnhandrita þar sem skrifarinn er þekktur með vissu . Á saurblaði handritsins er að finna slitur úr tileinkun : „ Helga Gísladóttir sögð er á þessa bók [...] föður mínum Gísla Jónssyni p ( resti ) anno Domini 1549. “ Hér er átt við Gísla Jónsson , síðar biskup í Skálholti ( 1558 – 83 ) , eldheitan siðskiptamann . Hann hefur tileinkað Helgu dóttur sinni bókina , að minnsta kosti fyrsta hluta hennar , árið 1549 . Hann gaf út tvær prentaðar bækur í Kaupmannahöfn í þágu hins nýja siðar árið 1558 . Handritið var ekki upphaflega hugsað í þeirri mynd sem það er varðveitt , og raunar ekki augljóst að Gísli hafi skrifað kverin í þeirri röð sem þau raðast nú . Gísli greinir jafnan frá höfundum kvæðanna en það hafði yfirleitt ekki tíðkast . Sá háttur hans að halda nöfnum skáldanna til haga bendir til þess að áherslan á verk einstaklinga hafi verið að ná fótfestu en á miðöldum tíðkaðist ekki að geta höfunda sagna og kvæða . Þriðji hluti handritsins geymir eingöngu helgikvæði úr kaþólsku eftir Hall Ögmundsson , sem hugsanlega var frændi konu Gísla . Þessi smásniðna en þykka skinnbók , sem nú er alls 90 blöð , veitir þannig fágæta innsýn inn í menningarástand á miklum umbreytingartímum um miðja sextándu öld . Hún er nú varðveitt í Stofnun Árna Magnússonar í íslenskum fræðum í Reykjavík . Fræðast má nánar um AM 622 4 to í Góssinu hans Árna , minningum heimsins í íslenskum handritum , sem Árnastofnun gaf út árið 2014 .